Meisie (7) verdwyn terwyl ma troue bywoon‘n Polisiehelikopter is by die soektog betrek. Foto’s: Verskaf ŉ Grootskaalse soektog is van stapel gestuur na ŉ sewejarige meisie van Limpopo wat sedert Saterdag vermis word. Kol. Ronel Otto, provinsiale polisiewoordvoerder, het Dinsdag aan Maroela Media bevestig die meisie, Leago Mohlahla, woon saam met haar ma en ander familielede in ŉ huis in Nebo, noordoos van Groblersdal. “Haar ma is Saterdag na ŉ troue en Leago het tuis gebly. Sy het êrens deur die dag spoorloos verdwyn. Die familielede wat saam met hulle woon het gedink syis saam met haar ma by die troue,” het Otto gesê. Die meisie is Saterdag om 21:00 as vermis aangemeld by die polisie toe die ma van die troue af teruggekeer het en besef het sy is weg. Leago het ŉ grys broek, pienk hemp en grys stewels aangehad toe sy vir die laaste keer gesien is. Lede van die gemeenskap, die polisie se soek-en-reddingseenheid en die honde-eenheid soek sedert Sondag in die omgewing na haar. Die polisie se lugvleuel is Woensdag by die soektog betrek.